Köyhien rangaistukset kovenevat. Niitä jaellaan jo lähitulevaisuudessa kenttäoikeudessa ilman oikeudenkäyntejä. Pakkotyöhön määrätyn on viisain pitää turpansa kiinni Sipilän poliisivaltiossa.

Pääministeri Juha Sipilä (kesk.) ylpeili Ylen mukaan puolueelleen, että lapsiperheiden asemasta oli hallitusneuvotteluissa koitettu pitää hyvää huolta.

Koitoksi jäi. Lapsilisiä ja kotihoidontukea leikataan. Päivähoitomaksuja korotetaan. Päiväkotien ja koulujen ryhmäkoot kasvavat. Subjektiivinen päivähoito-oikeus on historiaa. Samoin käynee koulujen kerhtotoiminnalle.

Hallituksen johtokolmikko Sipilä, Alexander Stubb (kok) ja Timo Soini (ps) pitivät erityistä huolta siitä, että pienituloisten lapsiperheiden asema romahtaa. Sosiaalietuuksien täyden laidan raateleminen syöksee monen jo valmiiksi hankalassa asemassa olevan perheen entistä syvempään kurjuuteen.

Verotus kevenee, mutta sitä iloa nauttiakseen pitäisi olla töitä, joista niitä veroja maksaa. Varmuudella lisääntyy vain palkaton pakkotyö, johon hallitus velvoittaa yhä useamman suomalaisen. Uusien oikeiden työpaikkojen syntyminen nojaa yritysten hyvään tahtoon. Ja sitähän tunnetusti riittää.

Oikean suomalaisen köyhälistön syntymän virallistaa porvarikolmikon päätös tehdä opiskelemisesta rikkaiden hupia. Rankat ja lopullisiksi tarkoitetut leikkaukset opintotukeen tarkoittavat sitä, että jatkossa opiskeleminen on mahdollista vain vanhempien rahoilla. Köyhän perheen lapsi jää köyhäksi, kun yhteiskunnallista ja sosiaalista asemaa parantaviin opintoihin ei ole varaa.

Ja jos opiskeleminen sattuukin onnistumaan, ei opilla tee sen vertaa kuin nykyään, kun julkisten oppilaitosten toimintaedellytykset leikataan historiaan. Kurjistamisen kaari kulkee varhaiskasvatuksesta yliopistoihin: osaamista tietoisesti ja tarkoituksella heikennetään, vaikka hallitusohjelman kaunopuheosiossa päinvastaista väitetään.

Ei ole ihme, että Alexander Stubb oli iloinen ja vitsikäs, kun hallituskolmikko kertoi strategisen hallitusohjelman sisällöstä tiedotustilaisuudessa. Ohjelma on kuin kokoomuksen märkä uni. Uusi hallitus toteuttaa kokoomuslaisempaa politiikkaa kuin Stubbin itsensä johtama edeltäjänsä konsanaan.

Erityisen ylpeä itsestään on luultavasti Timo Soini. Hän on vuosikausia esiintynyt joviaalina kansanmiehenä ja on ollut olevinaan tavallisen suomalaisen asialla. Nyt hän sai pitkän näytelmän jälkeen paljastaa todellisen karvansa. Soini pääsee porsastelemaan ministerielämän yltäkylläisyyteen samalla, kun vihattu rahvas pistetään ojennukseen. Sitä saa, mitä tilaa.

Varmistaakseen lujan otteen köyhälistöstä hallitus siirtää tuomiovaltaa oikeusistuimista poliiseille. Kun kansalaiset syöstään oikein kurjiin oloihin, on valtaapitäville kätevää, että tyytymättömyyttään ääneen vaikertavat voidaan tuomita konstaapelien kenttäoikeuksissa ilman työläitä oikeudenkäyntejä, joissa pitäisi ottaa huomioon kaikenlaisia todistusaineistoja, valitusoikeuksia ja muita turhuuksia.

Sakot tuplataan, joka tarkoittaa sitä, että erityisesti köyhimpiin ruvetaan kohdistamaan suhteellisesti ankarampia rangaistuksia: etuuksia leikataan, mutta kaikille saman suuruisten rikesakkojen ja alimpien päiväsakkojen, joissa tuloja ei huomioida, suuruus nousee. Kun vielä oikeudenkäyntimaksuja korotetaan entisestään, ei pienituloiselle jää mahdollisuutta viedä kenttäoikeuksien tuomioita oikeiden oikeusistuimien ratkaistaviksi. Köyhän on syytä hyväksyä nöyrästi mielivaltaisestikin lätkityt seuraukset, ellei halua tuhota talouttaan lopullisesti.

Kirsikaksi kakun päälle perussuomalaiset valikoi joukostaan oikeusministerin pallille Jari Lindströmin, miehen, joka on julkisesti ilmoittanut ihannoivansa kuolemantuomioita.

Hyvinvointivaltio murskattiin parin viikon neuvotteluilla. Samalla vauhdilla luovuttiin myös oikeusvaltiosta. Käsistään tunnetusti kätevän Sipilän johdolla raunioille nikkaroidaan poliisivaltio.

Hallitusneuvotteluihin osallistunut kansanedustaja Mikko Kärnä (kesk) ylistää blogissaan hallitusohjelmaa terveen järjen voitoksi.

Vaatii erityistä keskustalaisuutta, että ohjelmassa pystyy näkemään mitään tervettä, järkeä tai voittoa.

Juha Sipilä puolestaan kehuskeli Ylen mukaan olevansa ylpeä porukasta, joka loi vision, jolla Suomea muutetaan.

Me valitsimme tuon porukan vaaleissa. Me kaikki yhdessä. Kansa valitsi luokkayhteiskunnan, poliisivaltion ja kenttäoikeudet. Kansa oli viisas. Kansa on aina viisas.

Juha Julma I on kruunattu. Kumartakaa tai itkette ja kumarratte.

Kuva: rajaus alkuperäisestä. Alkuperäinen kuva: Ggia / CC BY-SA 3.0.

Lue myös:

Sipilä hellii talousrikollisia ja veronkiertäjiä (6.7.2015)

Hallitus kasvattaa päivähoitoryhmiä ja leikkaa lapsilisiä (27.5.2015)

Aiheesta internetissä / lähteitä:

Yle: Sipilä keskustaväelle: Salkkujako oli pettymys

SYL ja SAMOK: Opiskelijaa lyödään kuin vierasta sikaa!

Yle: Päivähoito-oikeutta rajataan, luokkakoot kasvavat, koululaisille on tulossa tunti liikuntaa päivässä

Valtioneuvosto: Ratkaisujen Suomi – Neuvottelutulos strategisesta hallitusohjelmasta

Valtioneuvosto: Hallitusohjelman liitteet

Lastentarhaopettajaliitto: Hallitusohjelma heikentää lapsen asemaa ja oikeuksia

Tieteentekijöiden liitto: Hallitusohjelma kurjistaa yliopistoja ja tutkimusta

Iltasanomat: Stubbin lohkaisu Soinista räjäytti salin nauramaan tiedotustilaisuudessa

Turkulainen: Mullistus luvassa: Poliisi saamassa laajan oikeuden syyteharkintaan – jopa 30000 juttua vuodessa

Kaleva: Sakotukseen tulee raju korotus – koskettaa erityisesti autoilijoita

Kymen Sanomat: Juho Eerola ja Jari Lindström hyväksyvät kuolemantuomion

Mikko Kärnä: Hallitusohjelma Lapin puolustajan näkökulmasta

Yle: Lindström: Voisin joissain oloissa harkita kuolemanrangaistusta

Kainuun Sanomat: Hallitus haluaa oikeuskäsittelyyn jättimuutoksen – Professori: ”Hyvin arveluttavaa”

Yle: Oikeusoppineelta ankaraa kritiikkiä sakkojen korottamiselle: ”Ei voi pitää hyväksyttävänä” (1.9.2015)

*************

Isän pikajuna Facebookissa | Näin seuraat blogia Facebookissa

Bloggaaja Twitterissä